text: Or, sachiez bien de vérité
   C'on ne povoit de nul costé
   Dedenz ce praëlet entrer
   Que il ne couvenist passer
   Par la chambre où cele gisoit
   Qui dou mont la plus bele estoit.
   Les puceles qui la servoient
   L'uis dou praël laissié avoient
   Cele nuit trestout entrouvert
   Pour avoir l'air dou praël vert,
   Et les fenestres tout entour
   Pour avoir la très douce odour
   Qui des fleurs dou praël venoit.
   Et, quant Cléomadès perçoit
   La chambre qui n'estoit pas close,
   Ne fust si liez pour moult grant chose
   Que del huis que ouvert trouva.
   Moult coiement dedens entra.
  